MBK จ่อบุ๊คกำไรกว่า 270 ลบ. หลังขายหุ้น ROH ให้ GRAND ยกพอร์ต
MBK จ่อบุ๊คกำไรกว่า 270 ลบ. หลังขายหุ้น ROH ให้ GRAND ยกพอร์ต
3 ก.ค. 2561

นายสุเวทย์ ธีรวชิรกุล ประธานเจ้าหน้าที่บริหารและกรรมการผู้อำนวยการ บริษัท เอ็ม บี เค จำกัด (มหาชน) หรือ MBK เปิดเผยว่า ตามที่ที่ประชุมคณะกรรมการบริษัทเมื่อวันที่ 6 มิ.ย.61 มีมติอนุมัติในหลักการเบื้องต้นให้ บริษัท เอ็ม บี เค โฮเต็ล แอนด์ รีสอร์ท จำกัด (MBK-HR) ซึ่ง MBK ถือหุ้น 99.99% ขายหุ้นทั้งหมดของ บริษัท โรงแรมรอยัล ออคิด (ประเทศไทย) จำกัด (มหาชน) หรือ ROH ซึ่ง MBK-HR ถือหุ้นอยู่ 29.86% หรือ 27,998,051 หุ้น
โดยวานนี้ (2 ก.ค.) บริษัทขายหุ้น ROH ให้กับ บริษัท แกรนด์ แอสเสท โฮเทลล์ แอนด์ พรอพเพอร์ตี้ จำกัด (มหาชน) หรือ GRAND ที่ราคาหุ้นละ 41 บาท รวมมูลค่าขายรวมสุทธิ 1,144,840,305 บาท สำหรับการขายหุ้น ROH ดังกล่าวทำให้บริษัทมีสภาพคล่องเพิ่มมากขึ้น เพื่อรองรับการขยายตัวของธุรกิจหลัก
ทั้งนี้ จากการสำรวจข้อมูลของ “ข่าวหุ้นธุรกิจออนไลน์” พบว่า ในปี 2544 MBK ได้ทำคำเสนอซื้อหุ้น ROH จำนวน 39,375,000 หุ้น คิดเป็น 42% ที่ราคา 32.30 บาท ดังนั้นต้นทุนในการซื้อหุ้น ROH ของ MBK จึงอยู่ที่ราคา 32.30 บาท
ดังนั้น อาจคำนวณกำไรที่ MBK จะได้รับจากการขายหุ้น ROH ครั้งนี้ราว 271.58 ล้านบาท หรือประมาณหุ้นละ 8.70 บาท โดยคิดจากราคาต้นทุน 32.30 บาท และราคาหุ้นที่ขาย 41 บาท